Baxtiyar Genjemuratov

Baxtiyar Genjemuratov (Бахтыяр Генжемуратов; 1959-jıl 11-may, Taxtakópir rayonı) — qaraqalpaq shayırı. «Ózbekstan xalıq shayırı» (2025).

 Ómir hám miynet jolı 
Shayır 1959-jılı 11-mayda Taxtakópir rayonında tuwılǵan. 1976-jılı orta mektepti tamamlap, rayonlıq gazetada isleydi. 1978-80-jılları áskeriy xızmette boladı. Ol 1980-jılı Nókis mámleketlik universitetiniń filologiya fakultetine oqıwǵa kiredi hám «Nókis universiteti» gazetasınıń juwaplı xatkeri bolıp isleydi. 1985-jılı universitetin pitkerip, 1993-jılǵa shekem «Ámiwdárya» jurnalında ádebiy sın hám mádeniyat bóliminiń baslıǵı, juwaplı xatkeri, Qaraqalpaqstan Jazıwshılar awqamında peziya boyınsha málahátshi, baslıqtıń orınbasarı, juwaplı xatker lawazımlarında isleydi. 1993-jılları Berdaq atındaǵı qaraqalpaq mámleketlik universitetiniń aspiranturasında oqıydı hám 1996-jılı «Ájiniyaz lirikasıniń poetikası» degen temada kandidatlıq dissertaciyasın qorǵaydı. B.Genjemuratov 1996-2006-jıllar aralıǵında filologiya fakultetinde oqıtıwshı, kafedra baslıǵı, jurnalistika bóliminiń baslıǵı, Berdaq atındaǵı milliy muzeyinde tariyx hám arxeologiya bóliminiń baslıǵı lawazımlarında isleydi. 2006-jıldan kofedra docenti bolıp islep atır. 

 Jetiskenlikleri 
Ol Qaraqalpaqstan Jaslar awqamı sıylıǵınıń (1991) hám Ózbekstan Jazıwshılar awqamı sıylıǵınıń (2001) laureatı. 2006-jılı «Shuxrat» medalı menen, eń jaqsı qosıqları ushın Xorezm Mamun akademiyası, Ózbekstan Jazıwshılar awqamı hám Xorezm wálayatı hákimligi tárepinen sıylıqlandı. B.Genjemuratov 2007-jılı Qazaqstannıń Aqtaw qalasında ótkerilgen shayırlar tańlawıniń laureatı boldı. 2017-jılı «Ózbekstan Respublikasına miyneti sińgen mádeniyat xızmetkeri» ataǵına iye boldı.

 Derekler 

Kategoriya:Shuhrat medalı iyeleri
Kategoriya:Qaraqalpaq shayırları
Kategoriya:Alfavit boyınsha shayırlar
Kategoriya:Taxtakópir rayonında tuwılǵanlar
Kategoriya:Ózbekstan xalıq shayırları